
ДО 
ОБЩИНСКИ СЪВЕТ
БУРГАС


ДОКЛАДНА ЗАПИСКА


От ДИМИТЪР НИКОЛОВ, КМЕТ НА ОБЩИНА БУРГАС


Относно: Предоставяне на парична награда на Сдружение „Хандбален Клуб Фрегата Бургас“ за постигнато спортно постижение – носител на Купа България по хандбал за мъже за 2025 г. 

                    
       УВАЖАЕМИ ОБЩИНСКИ СЪВЕТНИЦИ,
             
       Сдружение „Хандбален Клуб Фрегата Бургас“  постигна исторически успех, след като спечели по безапелационен начин Купата на България по хандбал при мъжете. На 6 април 2025 г. бургаският клуб победи домакина „Спартак“ Варна, спечелвайки така желаната купа с резултат 29:26. С много желание и майсторски отигравания, бургаският отбор заслужено прибави втора Купа на България в историята си след като такъв успех бяха постигнали през 2014 г. Момчетата на треньорския тандем Н. Д. и И. Р. показаха висок спортен дух и характер за победа, който се оказа печеливш за едно талантливо поколение хандбалисти. Определеният за най-добър вратар във финалният турнир П. И., направи ключови спасявания и не допусна попадение, с което бургаският отбор триумфира. Спечелването на Купата на България при мъжете е заслужен успех за положения труд от спортисти, треньори и ръководството на клуба.
	  Детската школа на клубa също работи за завоюване на високи спортни постижения. От нея през последните години се реализираха много национални състезатели. Подобни успехи водят до популяризиране на спорта в детските среди. Това неимоверно ще засили допълнително интереса на подрастващите към всички спортни активности – основен акцент в политиките на Общината, свързани с мерките за преодоляването на сериозните демографски предизвикателства, пред които сме изправени, като част от демографската криза на национално ниво.
        Имайки предвид гореизложеното и във връзка с чл. 6 от Закона за физическото възпитание и спорта, предлагам Община Бургас да предостави парична награда в размер на 20 000 лв. (двадесет хиляди лева) на клуба за престижното спортно постижение. Предвид осигуряване на необходимия финансов ресурс в обществен интерес, моля на основание чл. 60, ал. 1 от Административно процесуалния кодекс, да се допусне предварително изпълнение на решението.
        С оглед изложеното и на основаниe чл. 21, ал. 1, т. 8 и ал. 2 от Закона за местното самоуправление и местната администрация, предлагам Общински съвет - Бургас да вземе следното:




РЕШЕНИЕ:

I. Предоставя парична награда в размер на 20 000 лв. (двадесет хиляди лева) на Сдружение „Хандбален Клуб Фрегата Бургас“ за спортното му постижение – носител на Купата на България по хандбал за мъже  за 2025 г.

II. На основание чл. 60, ал. 1 от Административнопроцесуалния кодекс, допуска предварително изпълнение на решението, с оглед своевременно осигуряване на необходимия финансов ресурс.

 



 С уважение,

 ДИМИТЪР НИКОЛОВ 
 КМЕТ НА ОБЩИНА БУРГАС

